梅林分韵得愛字
作者：呂及之
朝代：宋

paragraphs: 去城十里南郊外，突兀老梅餘十輩。
玉雪爲骨冰爲魂，氣象不與凡木對。
我來窮冬煙雨晦，把酒從公對公酹。
人言此實升廟堂，埋沒荒村今幾歲。
清芳不爲無人改，捐棄何妨本根在。
瑰章妙語今得公，國色天香真有待。
歸路從公巾倒戴，俗物污人非所愛。
我公行向日邊歸，此段風流入圖繪。